አልማ ከአባላቱ 4 መቶ ሚሊዮን ብር መሰብሰብ መቻሉን ገለጸ
የአማራ ዓቀፍ ልማት ማህበር (አልማ) ከ4 ነጥብ 8 ሚሊዮን ከሚሆኑ  አባላቱ  4 መቶ ሚሊዮን ብር መሰብሰብ መቻሉን ገልጸዋል፡፡የልማት ማህበሩ በክልሉ በሚገኙ በሁሉም ወረዳዎች ከሰኔ 1 እስከ ሰኔ 30 ፣2010 ድረስ የሚቆይ ጉባኤ በማካሄድ ላይ ይገኛል፡፡ ጉባኤውም በዋናነት የህብረተሰቡን የአካባቢ ችግሮችን የሚለይበት፣ ለችግሮቹ ቅደም ተከተል የሚሰጥብት፣ ለፕሮጀክት ማስፈጸሚያ በጀት የሚመድብበት፣ ያለፈውን የበጀት አመት ዕቅድ አፈፃፀም ኦዲት አፈፃፀም የሚያዳምጥበት ነው ተብሏል ።በተጨማሪም ጉባኤው የ2011 ዓ.ም የልማት ሀብት አሰባሰቡን ከልዩ ልዩ ግብሮች ነጥሎ በማየትየሚወስንበት መሆኑን የጽህፌት ቤቱ የህዝብ ግንኙነት ዳይረክቶሬት ዳይሬክተር አቶ አለማየሁ ሞገስ ገልጸዋል፡፡ማህበሩ በክልሉ ያለውን የልማት እንቅስቃሴና የህብረተሰቡን የልማት ተጠቃሚነት ለማረጋገጥ ከህብረተሰቡ በሚመነጩ ሀብቶች ላይ አተኩሮ እንደሚሰራና በክልሉ ውስጥ የተለያዩ የልማት እንቅስቃሴዎች እንዲፋጠን ከማድረጉ ባሻገር ህብረተሰቡን የልማቱ ባለቤት ጭምር ሊያደርጉ በሚችላቸው ስራዎች እየሰራ እንደሚገኝ ታውቋል፡፡ልማት ማህበሩ ባለፉት አመታት የአባላቱን ቁጥር በየአመቱ በ14 በመቶ እንዲሁም የልማት ሀብት አሰባሰቡን በ20 በመቶ ለማሳደግ አቅዶ የዕቅዱን አብላጫ አፈፃፀም እያሳዬ ሲሆን ማህበሩ ከህብረተሰቡ ዘንድ ተቀባይነትን እያገኘና የማህበራዊ ልማትን እያፋጠነ እንደሚገኝ ተገልጿል፡፡የአማራ ዓቀፍ ልማት ማህበር ጽህፌት ቤት የአባላት ልማት ፕሮግራም ዳይሬክተር የሆኑት አቶ አራጋው ታደሰ በበኩላቸው አሁን ያለውን 4 ነጥብ 8 ሚሊዮን የአባላት ቁጥርን ወደ ሰባት ሚሊዮን ለማሳደግ እንዲሁም የልማት ሀብት አሰባሰቡን ወደ ከ400 ሚሊዮን ብር ወደ 1 ነጥብ 2 ቢሊዮን ብር በላይ ለማሳደግ የአምስት አመት ዕቅድ ተዘጋጅቶ እየተሰራ እንደሚገኝ አስታውቋል፡፡ዋልታ ያነጋገራቸው በልማት ማህበሩ ተጠቃሚ የሆኑት የክልሉ ወጣቶች፣ ተማሪዎች፣ ሴቶችና አርሶአደሮች በልማቱ ደስተኛ መሆናቸውንና ድጋፋቸውን ወደፊትም አጠናክረው እንደሚቀጥሉ ገልጸዋል፡፡  የልማት ማህበሩ በዋናነት በትምህርት፣ በጤና እና በስራ ዕድል ፈጠራ ላይ አተኩሮ በስፋት እየሰራ የሚገኝ ሲሆን በዚህም የልማት አቅም እየጎለበተ እንደሚገኝ ተገልጿል፡፡